SKRIFTLIG FORESPØRGSEL E-0585/03

af Erik Meijer (GUE/NGL) til Kommissionen

(28. februar 2003)

Om: Skridt med henblik på at standardisere og sikre gensidig anvendelighed af de forskellige landes højhastighedstog i Europa

1. Hvad giver Kommissionen sikkerhed for, at det franske TGV-Est, der i 2006 skal forbinde Paris med Nancy, Metz og Strasbourg, på planmæssig vis i grænseoverskridende tjeneste kan køres ikke blot med moderniseret TGV PDSE-materiel, men også med tysk ICE-materiel?

2. Hvad giver Kommissionen sikkerhed for, at den grænseoverskridende strækning Perpignan-Figueres, der åbnes i 2006 via Pertuis-tunnelen, kan køres med såvel varianter af det franske TGV som med de spanske Velaro/AVE S 103 og talgo 350?

3. Hvorledes sikres det, at alle tekniske aspekter, for så vidt angår hældningsstyring, fremdriftssystem, koblingssystem, perronhøjde og maksimumshastighed, i forbindelse med højhastighedstogene tilpasses efter hinanden på en sådan måde, at de, i den udstrækning de kan tilsluttes forskellig netspænding, kan køre på alle højhastighedsstrækninger i Europa?

4. Er de spanske Talgo 350 og de franske Elisa/Automotorice à Grande Vitesse, der er udviklet for nylig, de første tog, der opfylder kravene om fuldt gensidig anvendelse og maksimal sikkerhed, eller vil det først gælde tog af næste eller af en endnu senere generation?

5. På hvilken måde vil Kommissionen sikre, at baner og rullende materiel i hele Europa på kort sigt kan opfylde de højeste sikkerhedskrav og virkelig bliver fuldt gensidigt anvendelige og disponible? Hvilken rolle spiller i denne forbindelse SNCF's, DB's og Trenitalias projekt High Speed Europe, hvor der stræbes efter én fælles type højhastighedstog? Hvorfor deltager andre europæiske lande med højhastighedstog (Spanien, Sverige) ikke i dette projekt?

6. Hvornår forventer Kommissionen et resultat af det i spørgsmål 5 anførte projekt for det eksisterende materiel, og hvornår for fremtidigt materiel?

Svar afgivet på Kommissionens vegne af Loyola de Palacio

(25. april 2003)

Som allerede anført i Kommissionens svar på skriftlig forespørgsel E-0473/03(1), E-0580/03(2), E-0583/03(3) og E-0584/03(4) fra det ærede medlem er der indledt en proces for udvikling af fællesskabsregler på dette område på grundlag af Rådets direktiv 96/48/EF af 23. juli 1996 om interoperabilitet i det transeuropæiske jernbanesystem for højhastighedstog(5) og Europa-Parlamentetets og Rådets direktiv 2001/16/EF af 19. marts 2001 om interoperabilitet i det transeuropæiske jernbanesystem for konventionelle tog(6). Med disse direktiver er der indført en procedure for vedtagelse af tekniske specifikationer for interoperabilitet (TSI). På højhastighedsområdet blev første generation af TSI vedtaget af Kommissionen den 30. maj 2002 og gælder for ethvert nyt projekt vedrørende infrastruktur samt rullende materiel fra den 1. december 2002. Disse TSI gælder under visse betingelser ligeledes for moderniserings- og udskiftningsprojekter.

Følgelig skulle nettet ikke frembyde nogen tekniske hindringer for de forskellige baner og det rullende materiel, som det ærede medlem omtaler, og hvis idriftsættelse efter planerne skal ske i 2006.

For så vidt angår projektet High Speed Europe, skulle det dreje sig om at udvikle et fælles sæt specifikationer for samtlige virksomheder, der deltager i projektet, med henblik på levering af en ny generation af højhastighedstog. Er dette tilfældet, vil projektet kunne bidrage til at realisere målene for interoperabilitet og et enhedsmarked, som EF-traktaten sigter mod. Dog råder Kommissionen på indeværende tidspunkt ikke over oplysninger, som sætter den i stand til at besvare det ærede medlems spørgsmål vedrørende dette projekt, og desuden drejer det sig her om oplysninger af kommerciel art.

(1) Se side 134.

(2) Se side 149.

(3) Se side 150.

(4) Se side 151.

(5) EFT L 235 af 17.9.1996.

(6) EFT L 110 af 20.4.2001.